Glamrock

Karaktertrekk

Musikalsk var glamrock meget mangfoldig, og kunne variere fra enkel rock’n’roll-vekkelse med teatralske figurer som Alvin Stardust på den ene siden til den komplekse kunstrocken til Roxy Music på den andre siden. Glamrock kan bli vurdert like mye som en mote som en musikalsk undersjanger. Visuelt var det en mengde av ulike stiler, fra 1930-tallets Hollywood-glamour, via 1950-tallets seksuelle pinup, førkrigtidens teatralske kabaret, viktorianske litterære og symbolistiske stiler, science-fiction, okkult mystisisme, og uttalt og indirekte homoerotiske hentydninger, manifestert i sminke, prangende farger, strittende hår, glitter, og platåsko. Glam er mest kjent for sin tvetydighet med kjønnsroller og seksualitet, og dens representasjoner av androgyne trekk, foruten omfattende bruk av teatralske virkemidler. Det hele ble bebudet av amerikanske musikere som The Cockettes og Alice Cooper som manipulerte PR og kjønnsidentitet (engelsk: gender bender). Alice Cooper kombinerte glam med sjokkerende effekter, gjerne kalt sjokk rock.

Beskrivelse

Glamrock var glitter, sprakende kostymer og glamour; stilen bemerkes særlig for klesstilen og opptredenene til de som driver med det, og ikke så mye av musikken. Musikken var fengende med enkle tekster som eksempelvis Sweets «Wig Wam Bam» og  T. Rexs «Children of the Revolution». Musikalsk var musikken vanligvis preget av hardrock og poprock. Glamrock-bandenes individuelle stil var derimot ofte veldig forskjellig. Både popband som ABBA og heavyband som Alice Coopers band var inspirert av glamrocken, og har blitt beskrevet som glam.
Glammens kostymer var ofte glitrende, overdådige kostymer, ikke ulikt det Liberace eller Elvis brukte, men gjerne enda mer forseggjort. Det mest berømte eksempelet er David Bowie i sin Ziggy Stardust-fase. Fokus på seksuell legning og andre særegne uttrykksformer ble et spill; Bowie fortalte pressen at han var homofil kun for publisiteten, mens den avdøde Jobriath antas å ha vært rockens første åpenlyst homofile stjerne. Det kanskje mest kjente eksempelet på en homofil glam-rocker er Queens Freddie Mercury.
Glamrock oppstod rundt 1970-1971 i Storbritannia, eksempelvis ved at David Bowie utga albumet The Man Who Sold the World i 1970, som hadde et albumomslag med bilde av Bowie i kvinneklær (og annet omslagsbilde i den amerikanske utgaven). Glamrock fikk også en begynnelse med T.Rexs opptreden med sangen «Hot Love» på Top of the Pops i 1971, hvor vokalist Marc Bolan var iført glitter og sminke.

Fall i popularitet

Etter pønkrock gjorde sitt inntog i 1976, ble mange rockesjangre rammet av dette, samtidig døde lederskikkelsen Marc Bolan fra T.Rex i en bilulykke i 1977. Glamrock møtte dermed en støyt og druknet. David Bowie gikk fra glam til R&B i 1975, og har senere prøvd ut en lang rekke forskjellige stilarter. Så snart pønkrevolusjonen var i gang, mistet glam sin popularitet. De fleste bandene bevegde seg helt eller gradvis bort i fra glamrock i de kommende årene.
Tross glamrocks fallende popularitet, hendte det derimot utover slutten av 1970-tallet og starten av 1980-tallet at glamrock-bandene slo an med enkelte singler. Sweet fikk enkelte hits etter 1976. Slade, som fortsatt bar sine kreative kostymer utover 1980-tallet, hadde siden 1977 hatt lite suksess, men i 1983 kom bandet tilbake i rampelyset med singlene «My Oh My» og «Run Runaway», og slo da også gjennom i Amerika, hvor bandet hadde hatt lite suksess før. Det finske glambandet Hanoi Rocks ble grunnlagt i 1979, og klarte å få enkelte hits på starten av 1980-tallet.
På 1980-tallet utviklet mange metalband en mykere stil, inspirert av pop og rock. Disse bandene var inspirert av glamrock, og mange brukte glamrock-inspirert bekledning, og sjangeren fikk navnet glam metal (også kjent som hair metal eller pop-metal). Berømte band innen sjangeren var Poison, Mötley Crüe, Quiet Riot, Bon Jovi, Europe, Cinderella og Whitesnake.
I tillegg har også den ordentlige glamrocken blitt mer populær siden 1990-tallet. Et eksempel var da glamrockbandet Wig Wam deltok for Norge i Eurovision Song Contest i 2005. The Darkness har hatt suksess med visse glamrock-sanger. En rekke artister og band innenfor rock, pop og metal  har også hevdet seg inspirert av glamrock, deriblant Guns N' Roses, Mötley Crüe, Lady Gaga, Poison, Blondie og Def Leppard, selv om disse likevel ikke regnes som rene glamrock-band.